OBH 4182/1996.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

B. Jné kékcsei lakos panasszal fordult az állampolgári jogok országgyűlési biztosához, mert a Nyugdíjfolyósító Igazgatóság a rendszeres szociális járadéka mellett eltartott gyermeke után kért növelési kérelmét elutasította. Indoka, hogy a jogszabály nem teszi lehetővé a növelés megállapítását és folyósítását, ha családi pótlékban részesül. A panaszos ezt követően mivel gyermekét egyedül neveli, méltányossági alapon kérte az elbírálást. 

Érintett alkotmányos jogok
Szociális biztonsághoz való jog /Alk. 70/E. § (1) bek./
Jogbiztonsághoz való jog /Alk. 2. § (1) bek./

Alkalmazott jogszabályok
8/1983./VI.29./ EüM-PM együttes rendelet a megváltozott munkaképességű dolgozók foglalkoztatásáról és szociális ellátásáról.

22.§ (4) Ha a rendszeres szociális járadékban részesülő megváltozott munkaképességű dolgozó a háztartásában olyan támogatásra szoruló hozzátartozójáról is gondoskodik, akinek eltartására köteles, járadékát minden ilyen hozzátartozó után legfeljebb havi ..... forinttal lehet növelni. Nem növelhető a járadék összege olyan hozzátartozóra tekintettel, aki után a járadékban részesülő megváltozott munkaképességű dolgozó családi pótlékot kap.

/ A 22. § (4) bekezdését a 20/1983. /XI.17./ NM-PM együttes rendelet 7. §-a (5) bekezdésre változtatta./ 

Az 1997. január 1-jétől a 49/1996/XII.27./ NM-PM együttes rendelettel beiktatott hatályos szövege:
(5) Ha a rendszeres szociális járadékban részesülő megváltozott munkaképességü dolgozó a háztartásában olyan támogatásra szoruló hozzátartozójáról is gondoskodik, akinek eltartására köteles, járadékát minden ilyen hozzátartozó után legfeljebb havi .... forinttal lehet növelni. Nem növelhető a járadék összege arra a hozzátartozóra tekintettel, aki után családi pótlékot folyósítanak. 
1990. évi XXV. törvény a családi pótlékról és a családok támogatásáról.

4. § (1) Ugyanazon gyermek után a családi pótlék egyidejűleg csak egy jogosultat illet meg. 
       (2) Ha a gyermek együttélő szülők háztartásában van, a családi pótlékot - együttes        	nyilatkozatuk alapján - bármelyik szülő igényelheti, mégpedig nyilatkozatuk szerint 	
	gyermekenként.
	/Beiktatta: 1992. évi III. tv. hatályos 1992. I. 28-tól/

Megállapított tényállás

A panaszos 707-72903-9 törzsszámon rendszeres szociális járadékban részesül. A Nyugdíjfolyósító Igazgatóság jogszerűen járt el, amikor kiskorú gyermekére tekintettel benyújtott emelése kérelmét elutasította. A hatályos jogszabály szerint nem növelhető a járadék összege olyan hozzátartozóra tekintettel, aki után családi pótlékot folyósítanak. Méltányosság gyakorlására pedig a jogszabály nem ad lehetőséget.
A fentiekről a Nyugdíjfolyósító Igazgatóság 1995. október 27-én kelt II. fokú határozatot hozott. A határozat tájékoztat a jogorvoslati lehetőségekről is. 

Az állampolgári jogok országgyűlési biztosa megállapította, hogy  valóban, ha nem egyedülállóként neveli kiskorú gyermekét, a Cspt. lehetőséget ad arra, hogy a házastárs jogán kérjék a családi pótlék folyósítását és a rendszeres szociális járadékos jogosult lehetett a növelésre. 

A fenti joggyakorlat ellentétes volt a jogalkotói szándéktól és diszkriminációt jelentett a gyermekeiket egyedül nevelő rendszeres szociális járadékosokkal szemben. A jogsértő gyakorlatot a vizsgálat megindulásakor az állampolgári jogok országgyűlési biztosa jelzésére a Népjóléti Minisztérium jogszabály módosítással /pontosítással/ szüntette meg. Nem növelhető a járadék összege arra a hozzátartozóra tekintettel, aki után családi pótlékot folyósítanak.
Az állampolgári jogok országgyűlési biztosa az adott ügyben tehát alkotmányos visszásságot nem állapított meg.

Ajánlás

Tekintettel arra, hogy a nehéz szociális helyzetben lévő személyek, családok támogatása alapvetően az önkormányzatok feladata, a panaszos a polgármesteri hivatalhoz fordulhat segítségért. A támogatásra, rászorultsági alapon a szociális igazgatásról és szociális ellátásokról szóló törvény számos lehetőséget biztosít.

Budapest, 1997. április 7.

Gönczöl Katalin